b'\n_START_ARTICLE_\nNils Westermarck\n_START_PARAGRAPH_\nNils Christian Westermarck (14. hein\xc3\xa4kuuta 1910 Helsinki \xe2\x80\x93 17. maaliskuuta 2002 Espoo) oli suomalainen akateemikko, professori, RKP:n poliitikko ja ministeri._NEWLINE_Koulutukseltaan Westermarck oli maatalous- ja mets\xc3\xa4tieteiden tohtori. H\xc3\xa4n valmistui agronomiksi 1933 ja v\xc3\xa4itteli tohtoriksi vuonna 1940. Westermarck ty\xc3\xb6skenteli jatkosodan aikana maatalousministeri\xc3\xb6ss\xc3\xa4 ja sodan loputtua h\xc3\xa4nest\xc3\xa4 tuli virkaa toimittava professori Ruotsin maatalouskorkeakouluun Uumajassa. Vuonna 1949 Westermarck sai maanviljelystalouden professuurin Helsingin yliopistosta ja palasi Suomeen. H\xc3\xa4n jatkoi virassa aina el\xc3\xa4kkeelle j\xc3\xa4\xc3\xa4miseens\xc3\xa4 asti vuoteen 1973. Westermarck nimitettiin akateemikoksi vuonna 1980._NEWLINE_Professorin ty\xc3\xb6ns\xc3\xa4 ohella Westermarck toimi 2. maatalousministerin\xc3\xa4 1953\xe2\x80\x931954 (Tuomiojan hallitus) sek\xc3\xa4 maatalousministerin\xc3\xa4 1970 (Auran I hallitus). H\xc3\xa4n oli my\xc3\xb6s muun muassa Kansainv\xc3\xa4lisen maatalousekonomistien yhdistyksen puheenjohtaja vuosina 1961\xe2\x80\x931970. Yhdistyksen kolmivuosittain pidett\xc3\xa4v\xc3\xa4n konferenssin parhaan tieteellisen posterin palkinto on nimetty  Westermarckin mukaan.'